На основу члана 10а Правилника о начину и критеријумима расподеле средстава из Буџетског фонда за програм локалне самоуправе-подршка развоју и функционисању система локалне самуправе(„Службени гласник РС“, број 11/18, 13/19 и 3/20), Комисија за доделу годишње награде за најбољу општинску/градску управу расписује

**ЈАВНИ ПОЗИВ**

за доделу годишње награде за најбољу општинску/градску управу у 2020. години

1. **Увод и предмет**

Министарство државне управе и локалне самоуправе (у даљем тексту: Министарство) упућује јавни позив за доделу годишње награде за најбољу општинску/градску управу у примени принципа доброг управљања[[1]](#footnote-1).

Средства која ће бити додељена јединицама локалне самоуправе са најбољом управом у примени принципа доброг управљања, по овом јавном позиву, а која додељује Министарство државне управе и локалне самоуправе из Буџетског фонда за програм локалне самоуправе-подршка развоју и функционисању система локалне самуправе, износе 9.200.000,00 динара. Победници у свакој од четири области стећи ће право на финансијску награду у износу од 2.300.000,00 динара.

Предвиђене награде представљају вид финансијске подршке за даље унапређење добре управе и управљања на локалном нивоу, односно спровођење активности или прибављање добара и/или услуга предложених од стране добитника награда, које подлежу претходном одобрењу конкурсне комисије. Износ и намена финансијских средстава ће се дефинисати у пријавном формулару, као и уговором између добитника награде и Министарства.

1. **Учесници**

Право учешћа за доделу за годишње награде за најбољу општинску/градску управу имају градови и општине *(у даљем тексту: учесници)* у складу са процедуром прописаном у овом Јавном позиву и уз достављање адекватне пратеће документације.

1. **Области унапређења најбоље управе**

Годишња награда за најбољу општинску/градску управу додељује се за следеће четири области:

1. **Ефикасност и делотворност:**
	* *Примери праксе реформе локалних административних поступака* (нпр. усаглашавање административних поступака са моделима МДУЛС; скраћивање рокова административног поступања);
	* *Примери унапређења ефикасности и доступности услуга локалне самоуправе* (нпр. јединствено место за пружање информација и пријем захтева странака; модерни услужни центри ЛС; систем за брзе одговоре; применa е-ЗУП-а);
	* *Примери из праксе којима је обезбеђено праћење рада и ефикасности локалне управе* (нпр. праћење рокова у којима поступа локална управа; праћење броја и фрекветности услуга локалне самоуправе; механизми за истраживање и анализу оцена рада локалне управе, служби, организација и предузећа; спровођење анализе оцена рада органа ЈЛС и предлога грађана за унапређење рада);
	* *Примери међуопштинске сарадње који за резултат имају унапређење ефикасности и делотворности у спровођењу надлежности локалне самоуправе.*
2. **Транспарентност и учешће јавности у раду локалне самоуправе:**
	* *Примери правовременог, разумљивог и садржајног информисања грађана о раду локалне самоуправе и темама од значаја за грађане града/општине/градске општине и/или иновативних видова комуникације са грађанима и јавношћу* (нпр. модерни и садржајни интернет портали локалне самоуправе и обим и садржај доступних информација; комуникација путем друштвених мрежа; апликације за комуникацију са грађанима);
	* *Примери укључивања јавности у доношење важних локалних одлука, програма, планова и мера* (нпр. учешће јавности у изради локалних планова развоја; учешће привреде у дефинисању локалних мера које утичу на њен положај; укључивање младих у дефинисање локалних омладинских политика и мера; укључивање припадника друге специфичне локалне заједнице/групе или мањинске заједнице у дефинисање локалних политика које се односе на њу);
	* *Примери oмогућавањa учешћа јавности у изради и праћењу буџета* (нпр. спровођење јавне расправе током припреме локалног буџета, посебно у области капиталних инвестиција; доступност буџета, ребаланса, завршних рачуна, извештаја ДРИ, стања локалног јавног дуга на интернет порталу ЛС; доступност периодичног (дневног, недељног) прегледа стања/реализације локалног буџета);
	* *Примери локалних механизама и мера путем којих је омогућено грађанима да оцењују рад органа локалне самоуправе и упућују предлоге за унапређења њиховог рада*;
	* *Примери транспарентног управљања пословима локалне самоуправе* (нпр. доступност информација о поступцима јавних набавки; отвореност конкурса којима се додељују средства, попуњавају радна места и/или додељује јавна својина у закуп);
	* *Примери активног укључивања локалне заједнице, посебно месних заједница и организација цивилног друштва у процесу усвајања јавних политика на локалном нивоу и спровођење локалних мера и пројеката.*
3. **Одговорност и владавина права:**
	* *Примери заокруженог институционалног оквира за управљање развојем на локалном нивоу* (нпр. постојање и усаглашеност кључних докумената јавних политика и развојног планирања на локалном нивоу и механизама за њихову реализацију, праћење и анализу њиховог ефекта; усклађеност садржине кровног планског документа и секторских стратегија са категоријама програмског буџета);
	* *Примери одговорног управљања локалном јавном својином* (нпр. постојање свеобухватног пописa имовине и уписа права својине у корист ЈЛС; вођење евиденција о вредности имовине у ЛС и код Дирекције за имовину; примери друштвено одговорног располагања са имовином ЛС – ревитализација и пренамена објеката ЛС и њихово ангажовање за потребе локалне заједнице у различитим областима, посебно за друштвено угрожене групе или подстицај економском и другом развоју ЛС);
	* *Примери одговорног спровођења поступка одобравања средстава за суфинансирање пројеката организација цивилног друштва/удружења* (нпр. кроз утврђивање јавног интереса за суфинансирање; транспарентну и инклузивну конкурсну процедуру; успостављање механизама за праћење и евалуацију пројеката који се суфинансирају);
	* *Примери адекватног поступања по препорукама и другим актима независних државних и локалних органа и тела*;
	* *Примери активног спровођење локалних антикорупцијских политика* (нпр. припрема, усвајање и спровођење локалног плана за борбу против корупције; посебни механизми и мере за превенцију потенцијалне корупције).
4. **Равноправност и анти-дискриминација:**
	* *Примери праксе успостављања и примене антидискриминативних мера и превенције сваке врсте дискриминације у раду локалне управе;*
	* *Примери из праксе путем којих је обезбеђена равноправна употреба језика и писма националних мањина;*
	* *Примери успостављања и деловања локалних механизама и мера за развој и унапређење родне равноправности* (нпр. функционисање локалних механизама за родну равноправност; спровођење родног одговорног буџетирања; локални пројекти који су усмерени на унапређење положаја жена и мушкараца);
	* *Примери партнерства са организацијама цивилног друштва у спровођењу локалних мера подршке осетљивим друштвеним групама*;
	* *Примери локалних мера социјалне инклузије, посебно социјалне инклузије и унапређења положаја Рома и Ромкиња;*
	* *Примери обезбеђивања и унапређења приступачности услуга локалне самоуправе особама са инвалидитетом, старијим суграђанима, мајкама са малом децом и сл*.
5. **Критеријуми и поступак оцењивања и награда**

Учесници кандидују најбоље примере своје праксе у примени принципа доброг управљања, по сопственом избору, за одабрану област и не морају бити ограничени на примере наведене у тачки III, који су дати само као илустрација.

Учесници могу поднети једну пријаву за једну област, а могу конкурисати за више области (максимално 4 пријаве, из сваке области по једна) с тим што ће бити награђени само у једној од њих.

За сваку област подноси се посебна пријава.

Пристигле пријаве ће оцењивати Комисија за доделу годишње награде за најбољу општинску/градску управу. Комисија ће, након евалуације, формирати предлог листе најбоље оцењених локалних самоуправа и доставити га министру. Приликом одлучивања о пријавама конкурсна комисија ће се посебно руководити следећим критеријумима:

|  |  |
| --- | --- |
| *Критеријум* | *Максималан број бодова* |
| 1. *Релевантност предлога* - у односу на тему/област на коју се односи и у односу на примену одговарајућих прописа Републике Србије и принципа доброг управљања у локалној самоуправи
 | *10* |
| 1. *Везу одређене праксе са стратешким документом и њену одрживост* – постојање интерних правила, буџетског издвајања и одрживог институционалног оквира у вези са конкретном иницијативом
 | *10* |
| 1. *Обим промене коју предлог доноси и утицаја који остварује на локалном нивоу –* друштвена вредност предложене праксе за локалну заједницу и утицај резултата и ефеката активности на унапређење рада локалне самоуправе, повећање квалитета њених услуга према локалној заједници и унапређење положаја крајњих корисника конкретне иницијативе и др.
 | *35* |
| 1. *Иновативност праксе* – иновативност и оригиналност предложеног примера
 | *10* |
| 1. *Применљивост предлога -* могућност примене конкретне праксе у другим градовима и општинама
 | *15* |
| 1. *Степен учешћа грађана/цивилног сектора* – укључивање грађана и цивилног сектора у иницирању и развијању предлога
 | *10* |
| 1. *Интеграција хоризонталних тема* – утицај праксе на унапређење људских и мањински права, социјалне инклузије, родне равноправности, положаја младих и др.
 | *10* |

Комисија задржава право да од учесника затражи додатне изворе верификације.

Након анализе пристиглих пријава и пратеће документације, Комисија за доделу годишње награде за најбољу општинску/градску управу утврдиће предлог одлуке о додели годишње награде за најбољу општинску/градску управу за сваку од наведених области и доставити га министру надлежном за послове локалне самоуправе.

Одлуку доноси министар надлежан за послове локалне самоуправе.

Одлука садржи: назив јединице локалне самоуправе која је испунила све критеријуме из овог јавног позива и која је оцењена највишом оценом, назив области унапређења најбоље управе и износ додељених средстава.

Одлука се објављује у „Службеном гласнику РС“ и на веб презентацији Министарства.

Министарство ће закључити уговоре о коришћењу бесповратних средстава из Буџетског фонда за програм локалне самоуправе-подршка развоју и функционисању система локалне самуправе, са јединицама локалне самоуправе којима је награда додељена и извршити пренос одобреног износа.

1. **Потребна документација**

Пријава садржи попуњен пријавни формулар и пратеће прилоге/документацију који представљају изворе верификације спроведених активности и постигнутих резултата наведеног примера најбоље управе.

Пријавни формулар, са пратећом документацијом, мора бити оверен и потписан од стране градоначелника, односно председника општине.

Пријава ће бити одбачена уколико није достављена у складу са захтевима, ако је непотпуна или је достављена после наведеног рока.

1. **Рок за достављање пријава, објављивање одлуке Комисије и додела награда**

Рок за достављање пријава je 20 дана од дана објављивања Јавног позива у „Службеном гласнику РС“.

Одлука Комисије о добитницима награда (по једна градска/општинска управа за сваку од области) биће објављена на веб-презентацији Министарства ([www.mduls.gov.rs](http://www.mduls.gov.rs) ) и у „Службеном гласнику РС“ .

1. **Адреса за достављање пријава и Контакт**

Пријава за доделу награде за најбољу општинску/градску управу доставља се искључиво електронским путем на мејл адресу: godisnja.nagrada@mduls.gov.rs, на одговарајућем пријавном формулару који се преузима на веб презентацији Министарства: [www.mduls.gov.rs](http://www.mduls.gov.rs).

Изузетно, уколико је јединица локалне самоуправе онемогућена да пријаву и документацију пошаље у електронском облику, може је доставити и путем редовне поште, на адресу:

Министарство државне управе и локалне самоуправе

Комисија за доделу годишње награде за најбољу општинску/градску управу

11000 Београд

Бирчанинова 6

*са назнаком: КОНКУРС ЗА ДОДЕЛУ ГОДИШЊЕ НАГРАДЕ ЗА НАЈБОЉУ ОПШТИНСКУ/ГРАДСКУ УПРАВУ У 2020 . ГОДИНИ*

Сва евентуална питања учесници јавног позива могу доставити на наведену адресу електронске поште.

ПРЕУЗМИТЕ ПРИЈАВНИ ФОРМУЛАР: ЛИНК КА ПРИЈАВНОМ ФОРМУЛАРУ

ПРЕУЗМИТЕ ТЕКСТ ЈАВНОГ ПОЗИВА: ЛИНК КА ТЕКСТУ ЈАВНОГ ПОЗИВА

**Министарство државне управе и локалне самоуправе**

**Комисија за доделу годишње награде за најбољу општинску/градску управу**

**број: 119-01-00006/20-24-1 од 13. јануара 2021. године**

 **ПРЕДСЕДНИК КОМИСИЈЕ**

 **Маја Мачужић Пузић**

1. Ефикасност и делотворност; транспарентност и учешће јавности у раду ЛС; одговорност и владавина права; равноправност и анти-дискриминација; [↑](#footnote-ref-1)